钦定古今图书集成/方舆汇编/职方典/第1223卷 > 岳州府风俗考 府县卫志合载
## 钦定古今图书集成/方舆汇编/职方典/第1223卷 > 岳州府风俗考 府县卫志合载

本府。〈巴陵县附郭。〉

《史记》：“西楚轻易发怒，地薄寡于积聚。”

《隋志》：“荆州风俗颇同扬州。其人率多劲悍决烈。诸郡多杂蛮，承盘瓠之后，故章服多班布饰，相呼以蛮，则深忌。自晋氏南迁，多衣冠之族，稍知礼义经籍，大抵敬鬼重祀，尚竞渡之戏，诸郡率然。又有牵钩戏。死丧之纪，虽无被发袒踊，亦知号叫哭泣。长沙杂有蛮蜑，男女通无履𪨗，婚嫁用铁钴䥈为聘，巴陵同焉。丧葬” 之节，颇同于江左。云“《铁钴䥈》，巴陵所未闻者” ，亦不知何物。牵钩戏，死葬并无，此今昔之殊也。

《宋志》：“岳鄂处荆湘之都会，有材木茗荈之饶，金铁羽毛之利。其土宜糓稻，赋入稍多，农作稍惰，多旷土，俗薄而质。”

《岳阳风土记》：“湖湘间，宾客燕集，供鱼清羹，则众皆退。鼎澧间，妇人用方素蒙首，屈系脑后，云为伏波持服。” 巴陵华容间用皂绂，妇人习男事，往往力胜男子。衣服上以帛为带，交胸前后，富者用锦绣，实便操作，自以为礼服。生男，赘生女，反招婿为妇家。承门户劳苦，无怨心。岁时会集，祷祠击鼓，男女踏歌，谓之“歌场。” 疾病不医，灼龟打瓦，或以鸡卜求祟，使巫治。亲族不相视，邻里问劳，谓亲族则染邻里否。若死者埋葬，举乐饭僧。生子计产授口，有馀溺之。

《旧志》：“人性悍直，士尚义。俗尚淳朴，不事靡华。” 《皇舆考广舆图》：“岳州俗尚义好文，有屈原遗风。刀耕火种，网罟为业。城内无富户。士大夫尚廉节，处膏不润，自昔然也。”

按：“巴陵地冲且瘠，民劳苦俭啬，男子力耕，妇蚕桑，不知商贾之业。士大夫里居则弗涉郡县，弗广置田园。绅宦无素封之家，鲜千金之子。房舍自容膝外，无别馆离居，以供临风把酒之游，以植琼花野卉之草。士多自爱衣履带，江南习多。彼都人士之雅，在闾阎惟正之供，争先以时输，无烦长吏敲扑，厥淳且良，且无” 终讼之凶。当事者可以卧治蒲鞭以示耳。妇流大修，帷薄多节。烈女可嘉尚。盖闺门之化所从来旧矣。

《冠礼》，明末行者亦不数见，惟择吉加于首，近则童未舞勺即加帽，古冠礼多不讲矣。

《婚礼》：“富者娶，六礼备，贫者或娶或出赘，皆视门户，不论财。”

丧则报讣，延宾吊，俗呼为“开堂。”

祭葬，士大夫举行家礼，亦命僧道建斋。庶民延释道法事者，颇多有之。

立春　，远近皆趋城市，竞观土牛，以土色占岁水旱，以《勾芒神》鞋占寒煖、晴雨，以其鞭占桑麻。习俗相传，不知其果有当于事理否也。亲朋会饮，谓之“春酒。”

元旦　，亲戚邻里相庆贺，十二日罢，谓之“云开节。” 后二日，乡人迎傩，歌舞达旦，沿村遍历，弥月乃止。

人日　：以天气晴雨占人民疾病、年岁有无。上元　剪纸为灯，饰以五彩，或成山岳，或拟楼台人物，车马毕具，里巷相庆，明日于门外烧之。二月望日　，《花朝节》，谓是日晴，则土饶木棉，社日　赛会燕饮。

三月三日　，“折柳插门，各家剪楮上丘垄，培葺茔墓。”

四月八日　，僧取羊桐叶淅米为饭，持赠闾里，谓“八日” 为“浴佛日” 也。

五月天中节　，采艾刈蒲，置神前及门外，人斗百花为戏，佩丹砂，姻戚以角黍、蒲艾相赠遗。江滨斗龙舟，集人歌擢罢市，竞渡乡市或以苇为船，肖龙形，帆樯篙楫悉备，以禳灾。

十三日　龙生，可种竹。南方苦热，五月不宜种竹，且生非旺时。

《七夕　》，妇女穿七孔钋以乞巧，士庶观银汉，谓牛女会合也。

中元　，家治楮钱，召僧道荐祖祢，焚楮门外。

二十日　为《盂兰会》，相传目莲为母设。

中秋　坊间设酒，具瓜饼赏月。观月华见之则吉，以月之明暗卜江鱼之有无。

九日　，士大夫登高啸咏，乡村亦聚众赛会。十二月二十四日　为小除夕，扫屋尘，具酒果，以祀灶神。除夕　扫户庭，换桃符，绘郁垒，贴春联以为新。是夕，少长合坐，击鼓吹，饮酒达旦，谓之“守岁。” 《临湘县》

“人性悍直，士习礼义，逞忿者好讼，小康者好奢。” 按交古西井县市王禾诸里，民俗勤俭，颇同《巴陵》。

《旧志》，《风气愿塞》。

华容县

邑在前代不可考。明季以来，文教四洽，风气亦渐开。以予所闻，盖不啻三变矣。成、弘间，人文、宣、朗，名公硕辅，出而赞熙洽之盛，而洪水不为灾，民物阜昌。西鄙数十里，厌菽粟，隆栋华夏遍芦中。嘉、隆以来始衰，水亦以岁至，民不能保其故业，比复振，斌斌乎趋于盛哉！往士不张盖，见衣锦者，顾而愕眙。今衣有罗绮矣。往妇女率以步不施障面，今非舆不出矣；往岁时数聚会，不过五豆，今非肆筵不召客，有《海错》矣。敛愈逋而巧于自脱，主文者薮之，卒不能勤，终亩应公家征，故其势终归于贫。独好文尚俭，犹有先正之遗意焉。往称士不好讦，能循礼，今其横者富民巧有智者，率夤充藩臬郡掾，好持邑短长无所忌，少不如意，则聚而侮官长，是风俗之大略也。若夫“信鬼好祀，病不延医，一听之神” ，则楚之旧俗，又非特一邑也。

《风土记》：“华容面湖，夏秋霖潦，即被水患。中民之产，不过五十缗，多以舟为居，随水上下，渔舟为业者十之四五，故云。士谨行而好文，民俭朴而兴让。士大夫皆畏清议，睦姻族，男女杂耕，土旷人稀，民无经岁储。江湖渔利，亦惟江右人有，以故较岳诸州邑为最贫。”

江平县

唐《孙叔方记》：“风俗未变，可施善治。”

宋叶通《记》“趋善避恶” ，湖外首称。

《风土记》：“民好斗讼。”

《旧志》云：民多劲悍，士尚节义。大抵近日民贫俗薄，所谓“民贫无善俗” 是也。比户萧条，士辍于诵，农倦于穑，婚丧之礼不先举行。礼生于有、废于无，势固然也。然好气之习，便给狡猾，至今未改。山乡多唐、宋大族。

澧州

长庆制辞，有“屈原遗风。”

《柳宗元集》：“南州之美，莫如澧。”

宋秘阁《澧州图经神仙窟宅》。

《旧志》：民俗淳厚，尚礼义，少争讼。土腴俗美，宦游之士往往卜居焉。至于巫鬼相尚，冠婚不时，争讼连年，则犹然故习也。然畏上，乐输力于耕桑。迩来虽士荒民贫，而劳思服勤，急公靡怠，较他邑为独驯。

士朴民贫，男贞女淑，忠孝节义。端方《尔雅》之化，惟澧称盛。

《岳州澧阳志》人：“性淳朴，耕渔纺绩，知礼好文，信巫尚鬼，有楚遗风。”

石门县

《旧志》：“人性淳厚，尚俭朴。邻澧阳者力耕种，近渫阳者杂蛮獠。”

地界蛮獠，壤狭而偪。其民耻商贾，甘借贷。治田亦薄，最善逃移。比乡为土酋所据，数弗任役，迩亦少变矣。

慈利县

地瘠民贫，人无千金之积。

悍直梗朴，伐木烧畬，以植五谷。崇山以南，刺肤血以祀神。《茅花界》以外，不知甲子，

李白云：山多灵草木，人尚古衣冠，其慈之谓欤？旧志：力农务桑，信巫尚鬼，刀耕火种为业。民俗淳厚，犹有古风。材木之利，尽归商贾。深山无寇盗，夜户不闭。旧有“银澧金慈，十岳不换澧，十澧不换慈” 之谣，盖在岳诸属为最饶云。

安乡县

《旧志》：“人性淳厚，士知好学，务本者耕锄，逐末者渔猎。民俗俭陋，居常自足，无所仰于四方无甚贫甚富。”

永定卫

《旧志》土田沃衍，亦边境乐地。但官贫民富，至相结为婚姻，以长幼为坐次。生徒豪放，卫校畏之，侵慈利壤田，而不服徭役，当路无如何。然儒风

寖盛亦彬彬可观云

永定初设，无一土著之民，官军俱各省调集，以实卫城。其声音清越，礼仪彬雅，绝不染方言蛮俗。在屯之民，附近各州县者多从其语言好尚，虽有小异，究不大殊。但山溪湍悍，土田瘠薄，高者石田草窃，下又低洼水涝。读书无数代之传，家居鲜百金之积。壤临孔道，差徭繁重，遭变最久，疮痍莫起，抑时势之使然欤？犹可喜者，男愿女朴，力稼穑，专纺织，不逐末习巧，以恣情意。燕会服饰，颇尚俭素，冠婚丧祭，咸遵古制，亦边隅之善俗也。至若遇病辄求祈禳，不脱好鬼信巫之陋。亲丧停柩多年，冀卜地以邀后福，诚不孝之大者矣。

大庸所

崇山外屏，少见天日。壤狭事烦，小民每称贷而不足。俗尚恒刺肤以祀神。

隶在楚边，俗尚醇谨，“冠婚丧祭，岁时宴会，不事繁奢。读书之士，每怀上达。且男勤于耕，女勤于纺，成布易钱，以供赋税。”

风气宽柔，俗尚淳朴。冠婚丧祭，悉遵古礼；时令节期，一秉典型。男耕女织，不事商贾之业；家弦户诵，惟崇礼让之风。虽地属偏僻，亦有三代之遗风焉。

安福所

荒野之地，土人不知甲子，而军旅耗散视诸所加甚。

添平所

土酋纵放，据石门半境，不服徭役，好远结权势人，士族嗜利者不耻与为婚姻矣。

麻寮所

较添平稍贫，然地险俗谲，上下以伦理相犯，争讼连年。

桑植司

“土司盘瓠” 之裔，终古彝俗，父姬兄妇，配合自由。隆、万以来，以征倭累富，稍慕华风。

《澧州》所未载。无考。